**Storitev E-oskrba Telekoma Slovenije: zanesljiva in inovativna storitev oskrbe na daljavo**

**E-Care Service of Telekom Slovenije: a Reliable and Innovative Remote Supply Service**

Mag. Peter Pustatičnik, vodja področja za E-oskrbo in E-zdravje

Telekom Slovenije

<https://www.telekom.si/zasebni-uporabniki/ponudba/e-oskrba> Peter.Pustaticnik@Telekom.si

Večina evropskih držav se sooča s staranjem prebivalstva, pomankanjem potrebnih virov oz. dolgimi čakalnimi dobami na institucionalno in zdravstveno varstvo ter željo starejših po tem, da bi na svojem domu ostali čim dlje. Seveda ob zagotovljeni ustrezni pomoči, ko bi jo potrebovali. Z namenom zagotavljanja hitre in ustrezne pomoči je Telekom Slovenije skupaj s partnerji (UKCL, ZDUS, Klinika Golnik, NIJZ…) razvil tehnološko infrastrukturo in model **Pametnega sistema integriranega zdravstva in oskrbe** (klinične poti, protokole…), ki omogoča, da lahko starejši dlje časa varno, aktivno in samostojno bivajo v domačem okolju.

Eden od modulov Pametnega sistema integriranega zdravstva in oskrbe je **storitev E-oskrba**, ki jo je Ministrstvo za delo, družino, socialne zadeve in enake možnosti opredelilo kot socialni servis pomoči na daljavo in Telekomu Slovenje izdalo dovoljenje za njegovo izvajanje. Storitev E-oskrba preprečuje prezgodnji odhod v institucionalno varstvo in zagotavlja učinkovitejšo rabo virov socialnega varstva namenjenih za oskrbo. E-oskrba lahko zmanjša število nepotrebnih smrti (zaradi padca umre v Sloveniji več kot 500 ljudi na leto), uporabniku v primeru padca oz. slabosti skrajšamo čas čakanja na pomoč, posledično pa skrajšamo tudi rehabilitacijo in zmanjšamo stroške zdravljenja, nenazadnje pa na ta način zmanjšujemo tudi možnost socialne izključenosti in obremenitve družin zaradi skrbi za svojce. Za državo je E-oskrba bistveno cenejša od institucionalnega varstva in oskrbe v zdravstvenih organizacijah.

Storitev E-oskrba je bila s strani strokovnjakov EU programa Home Care prepoznana kot **primer dobre prakse**, ob tem pa se za prenos E-oskrbe v svoje države že zanima več držav EU. Storitve oskrbe na daljavo so v razvitih državah (so)financirane iz javnih sredstev in jih uporablja več kot 10% prebivalstva v starosti 65 let ali več, v Veliki Britaniji, kjer storitev oskrbe na daljavo predpisujejo zdravniki, pa jih uporablja že več kot 16%. Storitev E-oskrba uporabnikom 24 ur na dan omogoča enostavno in hitro povezavo z asistenčnim centrom za pomoč v primeru padca oz. nenadne slabosti in organizacijo pomoči. Uporabnikom sta na voljo dva paketa. **Osnovni paket** vključuje posebno varovalno enoto z gumbom za klic na pomoč, ki se namesti v stanovanje, **Premium paket** pa vključuje sodobno pametno senzorsko opremo in varovalno enoto z gumbom za klic na pomoč in aplikacijo za svojce. Pametna oprema omogoča, da se v asistenčnem centru, kjer je usposobljeno medicinsko osebje na voljo 24 ur na dan, vse dni v letu, in pri svojcih sproži obvestilo tudi v primeru, ko uporabnik potrebuje pomoč, vendar klica ne more sprožiti sam. Oprema za delovanje E-oskrbe, je samostojna in enostavna za namestitev. Uporabniku je zagotovljena tehnična pomoč in podpora Telekoma Slovenije, ki spremlja delovanje opreme, in jo tudi redno vzdržuje. Funkcionalnost izbranega paketa lahko uporabniki proti doplačilu nadgradijo z dodatno opremo, kot je detektor padca, detektor dima, detektor izliva vode oz. povlečeno stikalo z razširitveno komunikacijo.

Storitev E-oskrba je mogoče naročiti v prodajnih centrih Telekoma Slovenije ali pa preko klicnega centra na številkah 041 700 00 in 080 8000. Podrobne informacije so objavljene tudi na spletni strani Telekoma Slovenije <http://www.telekom.si/e-oskrba-narocila>. Cena osnovne storitve E-oskrba znaša 24,4 evra mesečno, premium storitve pa 36,6 evra mesečno.

Telekom Slovenije in Zveza društev upokojencev Slovenije uspešno izvajata tudi projekt **Varni in povezani na domu,** v okviru katerega Telekom Slovenije skupaj z občinami zagotavlja (so)financiranje storitve E-oskrba. V projekt se je zaenkrat vključilo že več kot 20 slovenskih občin, ki so skupno rezervirale sredstva za zagotavljanje E-oskrbe za približno 1.000 občanov. Zainteresirani za uporabo storitve E-oskrba lahko preverijo, ali njihova občina sodeluje v projektu Varni in povezani na domu ter zagotavlja subvencijo za uporabo E-oskrbe. Občine, ki so se pridružile projektu, zagotavljajo delno ali v celoti subvencioniranje storitve, tako da je za uporabnike storitev v posameznih primerih lahko celo brezplačna.